মিশরের এ অভ্যুত্থানকে সমর্থন দিয়েছে দেশের সেক্যুলারিস্টগণ এবং তাদের নেতা মহম্মদ আল বারাদাই। সামরিক বাহিনী আল বারাদাইকে প্রধানমন্ত্রী করার মনস্থ্য করেছিল। কিন্তু তাঁর বিরুদ্ধে অভিযোগের তালিকা বিশাল। তিনি ছিলেন আন্তর্জাতিক পারমানবিক কমিশনের চেয়্যারম্যান,সে সময় কাজ করেছেন পশ্চিমা শাসকচক্র বিশেষ করে মার্কিনীদের স্বার্থে। ইরাকের উপর হামলার পক্ষে দলীল তৈরীতে প্রেসিডেন্ট বুশের প্রশাসনকে তিনি প্রচুর সহায়তা দিয়েছেন। সে খেদমতের পুরস্কার স্বরূপ তাকে নবেল প্রাইজ দেয়া হয়। ফলে পাশ্চাত্যকে খুশি করতেই সামরিক বাহিনী তাকে সামনে আনতে চেয়েছিল। কিন্তু তার অতীত ভূমিকার জন্য মিশরবাসীর কাছে তাকে গ্রহণযোগ্য করা কঠিন। অপর দিকে তাঁর গণতন্ত্রপ্রীতি যে কতটা প্রতারণাময় তাও অতি নগ্নভাবে বেরিয়ে এসেছে। গণতন্ত্রের প্রতি সামান্যতম বিশ্বাস থাকলে কি কেউ সামরিক অভ্যুত্থানকে সমর্থণ করতে পারে? প্রেসিডেন্ট মুহম্মদ মুরসীর পক্ষ থেকে সিদ্ধান্ত নিতে ভূল হতে পারে,প্রশাসনের কাজে তার অদক্ষতাও থাকতে পারে। কিন্তু সে ভূলগুলিকে বাহানা করে সামরিক অভ্যুত্থান ঘটানো যে ফৌজদারি অপরাধ সেটি কি মুহাম্মদ বারাদাই বুঝতে পারেননি? অথচ তিনি গণতন্ত্রের দোহাই দিয়ে তিনি দেশের সকল সেক্যুলারিস্ট ও লিবারেলদের নিয়ে ন্যাশনাল সালভেশন ফ্রন্ট নামে একটি জোটও গড়েছেন। সে জোটেরই তিনিই প্রধান। তিনি ও তার সহচরগণগণতন্ত্রের কথা বলেন। অথচ সে গণতন্ত্রকেই সামরিক বাহিনীর হাত দিয়ে তিনি সেটিকে কবরে পাঠানোর ব্যবস্থা করেছেন।বলা যায়,সামরিক বাহিনীর ক্ষমতাদখলের অনুকূলে তিনি ও তার জোট দিবারাত্র খেটে ক্ষেত্র প্রস্তুত করেছিলেন।সামরিক বাহিনীর ক্ষমতা দখলকে তারা বলছেন দ্বিতীয় বিপ্লব। সামরিক অভ্যুর্থাণকে সমর্থণ করেছেন আহম্মদ শফিক যিনি ছিলেন হোসনী মোবারকের সাবেক প্রধানমন্ত্রী। নির্বাচনে তিনি জনাব মুরসীর কাছে হেরে যান। দূর্নীতির মামলা থেকে বাঁচার স্বার্থে তিনি বর্তমানে আরব আমিরাতে গিয়ে অবস্থান করছেন।